မယတောင်

မယတောင် (摩耶山, Maya-san) သည် ဂျပန်နိုင်ငံ၊ ဟယောဂေါ့ခရိုင်၊ ခိုးဘဲမြို့တွင် တည်ရှိသည့် တောင်တစ်ခု ဖြစ်သည်။ ဤတောင်သည် ရော့ခိုးတောင်တန်းများတွင် ပါဝင်သည်။ ထိုတောင်တန်းတွင်လည်း အဓိကျသည့် တောင်တစ်ခု ဖြစ်သည်။ အနောက်ရော့ခိုးတောင်တန်းများထဲတွင် လည်ပတ်သူများအတွက် အထင်ရှားဆုံးတောင်ထိပ်လည်း ဖြစ်သည်။

အကြောင်းအရာ
ရော့ခိုးတောင်တန်းတွင် ခရီးသွားများ အဓိကသွားရောက်လည်ပတ်ကြသည့် တောင်နှစ်ခုရှိပြီး မယတောင်သည်ထိုအထဲမှ တစ်ခု ဖြစ်သည်။ မယတောင်တွင် အောက်ခြေမှ တောင်ထိပ်အထိ ချိတ်ဆက်ထားသည့် လမ်းကြောင်းရှိသည်။ ၎င်းတို့မှာ မယကေဘယ်ကားလိုင်းနှင့် မယကြိုးလိုင်းတို့ ဖြစ်ကြသည်။ အိုခုယမကားလမ်းမှတဆင့်လည်း ဘတ်စကားဖြင့် တောင်အောက်ခြေမှ တောင်ထိပ်အထိ အလွယ်တကူ သွားရောက်နိုင်သည်။ မယတောင်မှတဆင့် ခိခန်းဟိဒိုင်းဧရိယာနှင့် ရော့ခိုးတောင်ထိပ်သို့ ဘတ်စကားဖြင့် လွယ်လင့်တကူ သွားရောက်နိုင်သေးသည်။ မယတောင်သည် "ဆဲတိုနိုင်းခိုင်းအမျိုးသားဥယျာဉ်နယ်မြေ" တွင် ပါဝင်ပြီး တောင်ပေါ်မှ ကြည့်ရှုခံစားရသည့်မြင်ကွင်းများကြောင့် လူသိများသည်။ အထူးသဖြင့် ခိခုဆဲဒိုင်း ဟု အမည်ရှိသည့် ရှုခင်းကြည့်နေရာမှ အိုဆာကာကမ်းခြေ၊ ခိုးဘဲ၊ နိရှိနိုမိယ၊ အမဂဆခိ၊ အိုဆာကာ၊ ဆခိုင်း၊ ဒေသရှိ အဓိကလေဆိပ်နှစ်ခုဖြစ်သည့် ခန်းဆိုင်းနိုင်ငံတကာလေဆိပ်နှင့် ခိုးဘဲလေဆိပ် စသည်တို့ကို ကြည့်ရှုနိုင်သည်။ ထိုနေရာမှ ကြည်ရှုရသည့် ညဘက်မြင်ကွင်းကို "ဒေါ်လာ သန်း ၁၀၀ ထိုက်တန်သည့် မြင်ကွင်း" ဟုပင် တင်စားပြောဆိုကြသည်။ ဟခိုဒတဲ၊ နဂဆခိ တို့နှင့်အတူ ဂျပန်နိုင်ငံတွင် ညဘက်မြင်ကွင်းအလှဆုံးမြင်ကွင်း သုံးခုထဲမှ တစ်ခုအပါအဝင်ဖြစ်သည်။

သမိုင်းကြောင်း
မယတောင်၏ သမိုင်းကြောင်းသည် တန်းဂျောကျောင်းတော် နှင့် ဆက်စပ်နေသည်။ တန်းဂျောကျောင်းတော်ကို ၆၄၆ ခုနှစ်တွင် ရဟန်း ဟိုဒိုက တည်ထောင်ခဲ့သည်။ ၈ ရာစုကာလတွင် အခြားသောရဟန်းဖြစ်သည့် ခိုဘိုက ဗုဒ္ဓ၏ မိခင်ဖြစ်သည့် "မယ" (မာယာ) ရုပ်တုကို ရှေးခတ်အိန္ဒိယမှ ဆောင်ယူလာခဲ့သည်။ ထို့နောက်တွင် ဗုဒ္ဓ၏ မိခင် မယ်တော်မာယာကို အစွဲပြု၍ "မယတောင်" ဟု တွင်ခဲ့သည်။

တန်းဂျောကျောင်းတော် (Tenjo-ji) သည် ရှေးကာလကြာမြင့်စွာကတည်းက ဩဇာလွှမ်းမိုးမှုရှိခဲ့သည့် ကျောင်းတော်တစ်ခု ဖြစ်သည်။ ၁၉၇၅ ခုနှစ်တွင် စိတ္တဇရောဂါသည်တစ်ဦးသည် တောင်ထိပ်အနီးတွင် ရှိသည့် မူလကျောင်းတော်ကို မီးရှို့ဖျက်ဆီးခဲ့သည်။ ထို့အတွက် ကျောင်းအသစ်ကို မြောက်ဘက်ရှိ အနည်းငယ်ပိုမြင့်သည့်နေရာတွင် တည်ဆောက်ခဲ့သည်။ လက်ရှိအချိန်တွင် မြင်တွေ့နေရသည့် မယ်တော်မာယာရုပ်တုကို ခိုးဘဲမြို့တွင် နေထိုင်သည့် အိန္ဒိယလူမျိုးတစ်ဦးက ၁၉၇၆ ခုနှစ် ကျောင်းတော်ကို ပြန်လည်မွမ်းမံတည်ဆောက်သည့်အချိန်တွင် ပူးပေါင်းပါဝင်ကာ လှူဒါန်းခဲ့သည်။ ၎င်းရုပ်တုသည် အိန္ဒိယနိုင်ငံ၊ Jaipur မြို့တွင် ထုလုပ်ထားသည်။

သွားရောက်မှု
တောင်ထိပ်သို့ တက်ရောက်နိုင်သည့် နည်းလမ်းများစွာ ရှိသည်။ အောက်ဖော်ပြပါလမ်ကြောင်းများသည် ကေဘယ်ကားလမ်းနှင့် ကြိုးလမ်းများ ဖြစ်ကြသည်။
 Maya Cable Shita – (Maya Cable) -  Niji no Eki – (Maya Ropeway) – Hoshi no Eki
 Rokko Cable Shita – (Rokko Cableway) – Rokko Sanjo – (Rokko Maya Sky-Shuttle Bus) – Mount Maya
 Kitano Itchome - (Shinkobe Ropeway) – Nunobiki Hurb Garden – (Walk) – Mount Maya
 Shin-Kobe Station – (Walk: Kyumayado - Gakko Rindo - Tengumichi) – Mount Maya
 Maya Cable Shita – (Walk: Uenomichi) – Mount Maya


ကိုးကား

 GSI map from Geospatial Information Authority of Japan
 Setouchi National Park
 ‘Rokko Maya’

ကဏ္ဍ:ဂျပန်နိုင်ငံရှိ တောင်များ